Նախագիծ

**ՀԱՄԱՁԱՅՆԱԳԻՐ**

Երրորդ երկրների հետ փոխադարձ առևտրում տեխնիկական խոչընդոտների վերացման կարգի և պայմանների մասին

Եվրասիական տնտեսական միության անդամ պետությունները, այսուհետ՝ անդամ պետություններ,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) դրույթների վրա,

ընդունելով Եվրասիական տնտեսական միությունում (այսուհետ՝ Միություն) տեխնիկական կանոնակարգման ոլորտում ինտեգրացիոն գործընթացները խորացնելու անհրաժեշտությունը,

հաշվի առնելով Առևտրի համաշխարհային կազմակերպության «Առևտրում տեխնիկական խոչընդոտների մասին» համաձայնագրով սահմանված կանոնները և սկզբունքները, որոնք ընդունվել են 1994 թվականի ապրիլի 15-ի բազմակողմ առևտրային բանակցությունների՝ Ուրուգվայի փուլի արդյունքներով,

համաձայնեցին հետևյալի մասին.

Հոդված 1

1. Սույն համաձայնագրով սահմանվում են Միության տեխնիկական կանոնակարգերի տեխնիկական կանոնակարգման օբյեկտ հանդիսացող արտադրանքի՝ երրորդ երկրների հետ անդամ պետությունների փոխադարձ առևտրում տեխնիկական խոչընդոտների վերացման կարգը և պայմանները:

2. Երրորդ երկրների հետ փոխադարձ առևտրում տեխնիկական խոչընդոտների վերացումն իրականացվում է այդ երկրների հետ Միության միջազգային պայմանագրերի (այսուհետ՝ միջազգային պայմանագրեր) կնքման միջոցով՝ հաշվի առնելով սույն համաձայնագրի դրույթները։

Հոդված 2

Սույն համաձայնագրի նպատակներով օգտագործվում են հասկացություններ, որոնք ունեն հետևյալ իմաստը՝

**համապատասխանության գնահատման փաստաթղթեր**՝ փաստաթղթեր, որոնք Պայմանագրին, Միության տեխնիկական կանոնակարգերի պահանջներին և (կամ) Եվրասիական տնտեսական հանձնաժողովի ակտերին կամ երրորդ երկրների օրենսդրությանը համապատասխան ձևակերպվում են համապատասխանության գնահատման արդյունքներով.

**փոխադարձ առևտրում տեխնիկական խոչընդոտներ**՝ տեխնիկական կանոնակարգման ոլորտում գործող, այդ թվում՝ Միության տեխնիկական կանոնակարգերի, Միությունում կիրառվող համապատասխանության գնահատման ստանդարտների և ընթացակարգերի պահանջների տարբերությունն արտադրանքի նույնանուն տեսակների մասով երրորդ երկրում կիրառվող՝ տեխնիկական կանոնակարգման ոլորտում գործող, այդ թվում՝ երրորդ երկրի տարածքում կիրառման համար պարտադիր՝ տեխնիկական կանոնակարգման օբյեկտներին ներկայացվող պահանջները կանոնակարգող նորմատիվ-տեխնիկական փաստաթղթերի, համապատասխանության գնահատման ստանդարտների և ընթացակարգերի պահանջներից, որոնք խոչընդոտներ են ստեղծում երրորդ երկրների հետ անդամ պետությունների փոխադարձ առևտրում.

**երրորդ երկիր**՝ պետություն կամ Միության անդամ չհանդիսացող պետությունների միավորում:

Սույն համաձայնագրում օգտագործվող մյուս հասկացությունները կիրառվում են Պայմանագրով սահմանված իմաստներով։

Հոդված 3

Միջազգային պայմանագրերի կնքումն իրականացվում է՝ հաշվի առնելով հետևյալ պայմանների կատարման հնարավորությունը՝

Միության տարածքում շրջանառության մեջ դրվող արտադրանքի՝ Միության տեխնիկական կանոնակարգերով սահմանված պահանջներին համապատասխանության ապահովում, և երրորդ երկրի տարածքում շրջանառության մեջ դրվող արտադրանքի՝ երրորդ երկրի օրենսդրությամբ սահմանված պահանջներին համապատասխանության ապահովում.

համապատասխանության գնահատման արդյունքների ճանաչում՝ Միության տարածքում շրջանառության մեջ դրվող արտադրանքի համար Միության տեխնիկական կանոնակարգերով սահմանված պարտադիր պահանջների և երրորդ երկրի տարածքում շրջանառության մեջ դրվող արտադրանքի համար երրորդ երկրի օրենսդրությամբ սահմանված պահանջների համադրելիության որոշման հիման վրա.

հավատարմագրման մարմնի առկայություն, որը, երրորդ երկրի օրենսդրությանը համապատասխան, ճանաչվել է որպես իրավասու (լիազորված), և որն իրականացնում է համապատասխանության գնահատման մարմինների հավատարմագրում՝ հավատարմագրման ոլորտում միջազգային ստանդարտների պահանջների համաձայն.

անդամ պետություններում և երրորդ երկրում կիրառվող համապատասխանության գնահատման մարմինների հավատարմագրման ընթացակարգերի համազորության ապահովում՝ անդամ պետությունների և երրորդ երկրի հավատարմագրման մարմինների կողմից նշված ընթացակարգերի փոխադարձ համեմատական գնահատումների իրականացման միջոցով՝ հավատարմագրման ոլորտում միջազգային ստանդարտների պահանջներին համապատասխան.

Միությունում և երրորդ երկրում անցկացվող՝ համապատասխանության գնահատման ընթացակարգերի համազորության որոշում.

տեխնիկական կանոնակարգման օբյեկտների՝ պարտադիր պահանջներին համապատասխանության գնահատման այն արդյունքների փոխադարձ ճանաչում անդամ պետությունների և երրորդ երկրի կողմից, որոնք ստացվել են անդամ պետությունների և երրորդ երկրի կողմից լիազորված (նշանակված)՝ համապատասխանության գնահատման մարմինների կողմից (այսուհետ՝ համապատասխանության գնահատման արդյունքների փոխադարձ ճանաչում):

Հոդված 4

Միջազգային պայմանագրերը, որպես կանոն, պետք է պարունակեն՝

անդամ պետությունների և երրորդ երկրի պարտավորությունները նախատեսող դրույթներ՝ հաշվի առնելով սույն համաձայնագրի 3-րդ հոդվածում նշված պայմանները.

արտադրանքի (արտադրանքի խմբերի, տեսակների) ցանկ, որի մասով վերացվում են տեխնիկական խոչընդոտները (այսուհետ՝ արտադրանք, որի մասով վերացվում են տեխնիկական խոչընդոտները).

Միության և երրորդ երկրի մարմինների՝ այն արտադրանքին ներկայացվող պահանջներ սահմանող փաստաթղթերի ցանկ, որի մասով վերացվում են տեխնիկական խոչընդոտները.

անդամ-պետությունների և երրորդ պետության պարտավորություններն այն արտադրանքին ներկայացվող պահանջներ սահմանող փաստաթղթերի, ինչպես նաև նշված փաստաթղթերում կատարված փոփոխությունների մասին տեղեկատվության փոխանակման գծով, որի մասով վերացվում են տեխնիկական խոչընդոտները.

համապատասխանության գնահատման արդյունքների փոխադարձ ճանաչման աշխատանքներ անցկացնելու համար համապատասխանության գնահատման մարմինների՝ անդամ պետությունների օրենսդրության և երրորդ երկրի օրենսդրության համաձայն լիազորման (նշանակման) մասին դրույթներ.

անդամ պետությունների և երրորդ պետության՝ համապատասխանության գնահատման լիազորված (նշանակված) մարմինների մասին տեղեկատվության փոխանակման կարգը, ինչպես նաև անդամ պետությունների և երրորդ պետության՝ նշված տեղեկատվությունը Եվրասիական տնտեսական հանձնաժողով (այսուհետ՝ Հանձնաժողով) ներկայացնելու պարտավորությունները սահմանող դրույթներ.

համապատասխանության գնահատման արդյունքների փոխադարձ ճանաչման կարգը նախատեսող դրույթներ.

համապատասխանության գնահատման մարմինների հավատարմագրման համար կիրառվող ընթացակարգերի՝ անդամ պետությունների և երրորդ երկրի հավատարմագրման մարմինների կողմից փոխադարձ համեմատական գնահատումների իրականացման կարգը և ժամկետները նախատեսող դրույթներ.

համապատասխանության գնահատման արդյունքների փոխադարձ ճանաչման աշխատանքի արդյունքների հետ կապված վիճելի հարցերի կարգավորման կարգ.

այլ դրույթներ, որոնք վերաբերում են փոխադարձ առևտրում տեխնիկական խոչընդոտների վերացման հարցերին։

Հոդված 5

Միջազգային պայմանագրերը, որպես կանոն, պարունակում են համապատասխանության գնահատման արդյունքների փոխադարձ ճանաչման հետ կապված հետևյալ դրույթները՝

անդամ պետության կամ երրորդ երկրի համապատասխան մարմնի կողմից տրամադրված համապատասխանության գնահատման մասին փաստաթղթերի (այդ թվում՝ հետազոտությունների (փորձարկումների) կամ չափումների արձանագրությունների կամ այլ փաստաթղթերի)՝ հայտատուի կողմից ներկայացում անդամ պետության կամ երրորդ երկրի՝ համապատասխանության գնահատման լիազորված (նշանակված) մարմին.

անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից հայտատուի ներկայացրած՝ համապատասխանության գնահատման մասին փաստաթղթերի ուսումնասիրության կարգ.

անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից համապատասխանության գնահատման արդյունքները ճանաչելու հնարավորության մասին որոշման կայացում.

անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից այն արտադրանքի լրացուցիչ հետազոտությունների (փորձարկումների) կամ չափումների անցկացում, որի նկատմամբ վերացվում են տեխնիկական խոչընդոտները՝ Միության տեխնիկական կանոնակարգերով կամ երրորդ երկրի օրենսդրությամբ սահմանված պահանջներին դրա համապատասխանության հաստատման նպատակներով.

Միությունում և երրորդ երկրում կիրառվող՝ համապատասխանության գնահատման լրացուցիչ ընթացակարգերի անցկացում.

համապատասխանության գնահատման արդյունքների փոխադարձ ճանաչման աշխատանքների արդյունքների հիման վրա անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից Հանձնաժողովի ակտերով կամ երրորդ երկրի օրենսդրությամբ սահմանված ձևով համապատասխանության գնահատման մասին փաստաթղթերի տրամադրում կամ դրանց տրամադրման մերժում.

ճանաչման արդյունքներով տրամադրված՝ համապատասխանության գնահատման մասին փաստաթղթերի վերաբերյալ տեղեկատվության մուտքագրում տրամադրված կամ ընդունված՝ համապատասխանության գնահատման մասին փաստաթղթերի միասնական ռեեստրներ.

Միության շուկայում արտադրանքի շրջանառության միասնական նշանով մակնշում։

Հոդված 6

Միության անդամ չհանդիսացող՝ Անկախ պետությունների համագործակցության մասնակից պետությունների հետ անդամ պետությունների փոխադարձ առևտրում տեխնիկական խոչընդոտների վերացումը կարող է իրականացվել՝ հաշվի առնելով Միության շրջանակներում միջազգային պայմանագրերը, որոնցով կարգավորում են Միության անդամ չհանդիսացող՝ Անկախ պետությունների համագործակցության մասնակից պետությունների հետ առևտրում տեխնիկական խոչընդոտների վերացման հարցերը, և Անկախ պետությունների համագործակցության միջազգային պայմանագրերը, որոնց մասնակիցներն են բոլոր անդամ պետությունները:

Հոդված 7

1. Համապատասխանության գնահատման արդյունքների փոխադարձ ճանաչումն իրականացվում է անդամ պետությունների կողմից լիազորված (նշանակված)՝ համապատասխանության գնահատման մարմինների կողմից այդ անդամ պետությունների օրենսդրությամբ սահմանված կարգով։

Նշված մարմինների լիազորությունների դադարեցման դեպքում նրանց կողմից տրամադրված փաստաթղթերի գործողությունը սահմանվում է անդամ պետությունների օրենսդրությանը համապատասխան։

2. Հանձնաժողովն իրականացնում է անդամ պետությունների և երրորդ երկրների՝ համապատասխանության գնահատման լիազորված (նշանակված) մարմինների ռեեստրի վարում, որոնք իրականացնում են համապատասխանության գնահատման արդյունքների փոխադարձ ճանաչում: Նշված ռեեստրի ձևավորման և վարման կարգը սահմանվում է Հանձնաժողովի կողմից։

3. Համապատասխանության գնահատման մարմնին թույլատրվում է անցկացնել համապատասխանության գնահատման արդյունքների ճանաչման աշխատանքներ՝ հետևյալ պայմանների պահպանման դեպքում՝

ա) անդամ պետության օրենսդրությանը համապատասխան՝ այդ անդամ պետության համապատասխանության գնահատման մարմնի՝ որպես իրավաբանական անձի գրանցում.

բ) 2 տարուց ոչ պակաս գործող՝ անդամ պետության հավատարմագրման մարմնի կողմից տրված հավատարմագրման վկայագրի, կամ եթե դա նախատեսված է անդամ պետության օրենսդրությամբ, անդամ պետության հավատարմագրման մարմնի կողմից տրամադրված հավատարմագրման կարգավիճակի առկայությունը.

գ) համապատասխանության գնահատման մարմնի հավատարմագրման ոլորտում այն արտադրանքի առկայությունը, որի նկատմամբ վերացվում են տեխնիկական խոչընդոտները.

դ) անդամ պետության հավատարմագրման մարմնի կողմից տրված (տրամադրված) հավատարմագրման վկայագրի (կարգավիճակի) գործողության ժամկետի ընթացքում այնպիսի խախտումների բացակայությունը, որոնց հետևանքով Միության տարածքում շրջանառության մեջ է դրվել Միության տեխնիկական կանոնակարգերի պահանջներին չհամապատասխանող արտադրանք, որի նկատմամբ վերացվում են տեխնիկական խոչընդոտները.

ե) համապատասխանության գնահատման մարմնում այն արտադրանքի հետազոտությունների (փորձարկումների) և չափումների անցկացումն ապահովող փորձարկման բազայի առկայությունը, որի նկատմամբ վերացվում են տեխնիկական խոչընդոտները, կամ իրավաբանական անձի կազմում գործող փորձարկման լաբորատորիայում, որի կազմի մեջ է մտնում համապատասխանության գնահատման մարմինը, այն արտադրանքի հետազոտությունների (փորձարկումների) և չափումների անցկացումն ապահովող փորձարկման բազայի առկայությունը, որի նկատմամբ վերացվում են տեխնիկական խոչընդոտները։

Հոդված 8

1. Անդամ պետությունները սույն համաձայնագիրն ուժի մեջ մտնելուց հետո՝ 90 օրացուցային օրվա ընթացքում, Հանձնաժողով են ներկայացնում Միության տեխնիկական կանոնակարգերի տեխնիկական կանոնակարգման օբյեկտ հանդիսացող այն արտադրանքի վերաբերյալ երկկողմ համաձայնագրերի մասին տեղեկատվությունը, որոնք երրորդ երկրների հետ անդամ պետությունների կողմից կնքվել են մինչև սույն համաձայնագիրն ուժի մեջ մտնելը, ինչպես նաև այն արտադրանքի ցանկերը, որի նկատմամբ վերացվում են տեխնիկական խոչընդոտները, և անդամ պետությունների և երրորդ երկրների՝ համապատասխանության գնահատման արդյունքների փոխադարձ ճանաչման աշխատանքներ իրականացնող համապատասխանության գնահատման մարմինների ցանկերը։

2. Հանձնաժողովն ապահովում է «Ինտերնետ» տեղեկատվական-հեռահաղորդակցական ցանցում՝ Միության պաշտոնական կայքում, սույն հոդվածի 1-ին կետում նշված՝ կնքված միջազգային պայմանագրերի և երկկողմ համաձայնագրերի վերաբերյալ տեղեկատվության տեղադրումը (ներառյալ այն արտադրանքի մասին տեղեկությունները, որի նկատմամբ վերացվում են տեխնիկական խոչընդոտները, և անդամ պետությունների՝ համապատասխանության գնահատման լիազորված (նշանակված) մարմինների ցանկերը):

3. Անդամ պետությունները սույն համաձայնագիրն ուժի մեջ մտնելուց հետո՝ 360 օրացուցային օրվա ընթացքում, ապահովում են սույն հոդվածի 1-ին կետում նշված երկկողմ համաձայնագրերի համապատասխանեցումը Պայմանագրին և սույն համաձայնագրին։

Հոդված 9

1. Սույն համաձայնագիրը չի ազդում անդամ պետությունների իրավունքների և պարտավորությունների վրա, որոնք բխում են անդամ պետությունների՝ մինչև սույն համաձայնագիրն ուժի մեջ մտնելը կնքված միջազգային այլ պայմանագրերից (բացառությամբ այն արտադրանքի առևտրում տեխնիկական խոչընդոտների վերացման հարցերով միջազգային պայմանագրերի, որի նկատմամբ ուժի մեջ են մտել Միության տեխնիկական կանոնակարգերը), ինչպես նաև բխում են միջազգային կազմակերպություններում անդամ պետությունների անդամակցությունից։

2. Սույն համաձայնագիրը չի խոչընդոտում սույն համաձայնագրի նպատակներին և սկզբունքներին չհակասող՝ այն արտադրանքի առևտրում տեխնիկական խոչընդոտների վերացման հարցերով միջազգային պայմանագրերի կնքումն անդամ պետությունների կողմից, որի նկատմամբ չեն ընդունվել կամ ուժի մեջ չեն մտել Միության տեխնիկական կանոնակարգերը։

3. Անդամ պետությունների փոխադարձ համաձայնությամբ սույն համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով և սույն համաձայնագրի անբաժանելի մասն են կազմում։

4. Սույն համաձայնագրի կիրառման և (կամ) մեկնաբանման հետ կապված վեճերը կարգավորվում են Պայմանագրով սահմանված կարգով։

Հոդված 10

1. Սույն համաձայնագիրը Միության շրջանակներում կնքված միջազգային պայմանագիր է և Միության իրավունքի մասն է կազմում։

2. Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից 30 օրացուցային օրը լրանալուց հետո։

Կատարված է \_\_\_\_\_ քաղաքում 2017 թվականի \_\_\_\_\_\_\_\_\_\_ \_\_\_-ին, մեկ բնօրինակից՝ ռուսերեն։

Սույն համաձայնագրի բնօրինակը պահվում է Եվրասիական տնտեսական հանձնաժողովում, որը՝ որպես սույն համաձայնագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |